Μιχάλης Κ. Σκουλιός

Ο Μιχάλης Κ. Σκουλιός γεννήθηκε στην Αλεξάνδρεια της Αιγύπτου το 1947.
Πέρασε τα παιδικά του χρόνια ανάμεσα σε Αλεξάνδρεια, Πορτ Σάιντ, Κάσο και Πειραιά.
Τον Ιανουάριο του 1958 εγκαταστάθηκε μόνιμα με την οικογένειά του στην Κάσο, όπου από πολύ νωρίς, μαθητής ακόμη γυμνασίου και αργότερα λυκείου, ασχολείται με τη μουσική τέχνη και την έρευνα.

Εργαζόμενος ως ασυρματιστής σε ελληνικά ποντοπόρα πλοία ταξίδεψε περίπου για δέκα χρόνια γνωρίζοντας πολλά λιμάνια και πόλεις της γης.
Πρώτη του παρουσία στα γράμματα το 1970. Με μια σειρά από ανέκδοτα διηγήματα παρμένα από τη ζωή των ανθρώπων του νησιού του σε εφημερίδες και περιοδικά όπως «Η Φωνή της Κάσου», «Ο Κασιώτης», «Κασιώτικος Παλμός», «Ο Χαδιώτης», «Παναιγύπτια» και «Νέμεσις».
Αργότερα, το ενδιαφέρον του απλώνεται στο χώρο της ιστορικής αναζήτησης.

Έργα του ιδίου που εκδόθηκαν κατά σειρά:

♦«Οι πρώτοι Κασιώτες στην Αίγυπτο». Έκδοση: Συλλόγου Κασιωτών Ρόδου «Ο Χαδιώτης», Αθήνα 1997.

♦«Κασίων Μούσα» - Η Μουσική Τέχνη και Ποίηση στην παραδοσιακή Κάσο. Εκδόσεις: Βεργίνα, Αθήνα 1998.

♦«Κάσος, μουσική της», το λήμμα στο τρίτομο «Λεξικό της Ελληνικής Μουσικής» του Τάκη Καλογερόπουλου. Έκδοση: Γιαλλελή, Αθήνα 1998.

♦«Ο Ελληνισμός στις παρίσθμιες πόλεις της Αιγύπτου» στο Λεύκωμα κατάλογος Έκθεσης: «Οι Έλληνες της Αιγύπτου». Έκδοση: Δήμου Αθηναίων. Πολιτισμικός Οργανισμός, Αθήνα 2000. ISBN: 960-7401-17-4

♦«Οι ανεμόμυλοι και τα αλεττουργειά της Κάσου». Έκδοση: Υπουργείου Πολιτισμού & Δήμου Κάσου, Αθήνα 2001. ISBN: 960-86961-0-0

♦«Κασιώτες στην Αμερική και τον Καναδά 1899-2004». Έκδοση Δήμου Κασίων, χορηγός Εθνική Ασφαλιστική, Αθήνα 2007. ISBN: 978-960-86961-3-6

♦«Κάσος, σπιτικοί παραδοσιακοί φούρνοι-Σαββατιάτικο αχνιστό καρβέλι» Στον τόμο «Φούρνοι και παραδοσιακά ζυμώματα στη Θράκη, στο Αιγαίο και στην Κύπρο». Έκδοση: Ινστιτούτου των Ελληνικών Μύλων, Πολιτιστικού Συλλόγου Θήρας, Νομαρχιακής Αυτοδιοίκησης Ροδόπης-Έβρου και της Πανκύπριας Οργάνωσης Αρχιτεκτονικής Κληρονομιάς. Θήρα 2007. ISBN: 978-960-7859-55-6

♦«Τα ξύλινα καράβια της Κάσου - Σύγχρονη συνοπτική μελέτη για την ιστιοφόρο ναυτιλία της Κάσου από την αρχαιότητα ως το τέλος του 19ου αιώνα», Αθήνα 2010. Έργο για το οποίο ο συγγραφέας τιμήθηκε από την Ακαδημία Αθηνών την 29η Δεκεμβρίου 2011 με το Βραβείο στην Τάξη των Θετικών Επιστημών της Ευτυχίας Ευταξιοπούλου, εις μνήμην του Αντιπλοιάρχου Κωνσταντίνου Ν. Ευταξιοπούλου. Με την ευκαιρία της έκδοσης του ιδίου έργου, το 2011, του απονεμήθηκε από τον Κοινωνικό Σύλλογο Συμαίων "Ο ΠΑΝΟΡΜΙΤΗΣ" το "Πανδωδεκανησιακό Βραβείο" στη μνήμη του Δημοσθένη Χαβιαρά, για την προσφορά του στη μελέτη της Ναυτικής Ιστορίας των Δωδεκανήσων. ISBN:978-960-93-1854-9

♦«Το Λεξικό της Κάσου» (Γλωσσάριο, Εκφράσεις, Ιδιώματα, Τοπωνύμια, Χλωρίδα, Πανίδα, Ιχθυοπανίδα, Οικογενειακά επίθετα, Παρανόμια-παρατσούκλια. Το λεξιλόγιο των Κασίων της Αιγύπτου και της Αμερικής) Αθήνα 2018, Τόμος 450 σελίδων (17,5Χ24,5 εκ.μ.) ISBN 978-960-93-9827-5 . Για το έργο αυτό απονεμήθηκε στον συγγραφέα-ερευνητή Τιμητικός Έπαινος "Βασίλη Μοσκόβη 2018" από τον Πολιτιστικό Οργανισμό Δήμου Αθηναίων (Ο.Π.Α.Ν.Δ.Α.) σε ειδική τελετή που έλαβε χώρα την Κυριακή 9 Ιουνίου 2019, τιμώντας τη συμβολή του στη μελέτη της Ιστορίας και του Πολιτισμού των Δωδεκανήσων.   

♦«Κάσος 1830-1960» "Συνοπτική μελέτη για την ιστορία της Κάσου μετά το Ολοκαύτωμα και μέχρι την Ενσωμάτωση και την ανοικοδόμηση" Αθήνα 2021. Τόμος 406 σελίδων (17Χ24 εκ.μ.) ISNB 978-61800-2968-0.   

♦ Από τον Γενάρη 2008 μέχρι τον Ιούνιο του 2012 ήταν Επιμελητής Έκδοσης και Αρχισυντάκτης του τριμηνιαίου περιοδικού του Συλλόγου των Εν Ελλάδι Κασίων, «Παλμός», που εκδίδεται στην Αθήνα.  

♦ Από τον Σεπτέμβριο 2012 μέχρι σήμερα επιμελείται την διαδικτυακή εφημερίδα των απανταχού Κασίων και φίλων του νησιού, Νέα "Φωνή της Κάσου".

♦ Στις 8-10-2012 ο Σύνδεσμος Αιγυπτιωτών Ελλήνων στην Αθήνα, σε τιμητική εκδήλωσή για τους βραβευθέντες από την Ακαδημία Αθηνών για τα έργα τους, τού απένειμε, Αργυρό Μετάλλιο του Σ.Α.Ε. 1933.

♦ Στις 12-2-2014 ο Σύλλογος των Εν Ελλάδι Κασίων στην Αθήνα, του απένειμε Τιμής Ένεκεν "Τιμητικό Δίπλωμα" και πλακέτα για τη βράβευσή του από την Ακαδημία Αθηνών και τη γενικότερη προσφορά του στον Κασιώτικο Πολιτισμό μέσω των βιβλίων του.

♦ Από 24-1-2017 είναι μέλος της Δωδεκανησιακής Ιστορικής και Λαογραφικής Εταιρείας.

♦ Στις 9-2-2020 του απονεμήθηκε Τιμητικό Δίπλωμα από το Ινστιτούτο των Ελληνικών Μύλων για την συμβολή του στη διάσωση των ελληνικών μύλων.  

Πηγή: Βιογραφικό σημείωμα του εκδότη: "Τα ξύλινα καράβια της Κάσου". www.biblionet.gr

Κάσος
Βραβευθέντες Ακαδημίας Αθηνών